รฟม.เตรียมมาตรการช่วยเหลือปชช.จากภาวะน้ำท่วมบริเวณเส้นทางรถไฟฟ้า
รฟม.เตรียมมาตรการช่วยเหลือประชาชนที่ได้รับผลกระทบจากภาวะน้ำท่วมบริเวณแนวเส้นทางรถไฟฟ้า หวังบรรเทา-แบ่งเบาภาระความเดือดร้อนของประชาชน
11 ต.ค. 2559

การรถไฟฟ้าขนส่งมวลชนแห่งประเทศไทย (รฟม.) ระบุว่า จากสถานการณ์ฝนที่ตกหนักอย่างต่อเนื่องบริเวณประเทศไทยตอนบน ส่งผลให้ปริมาณน้ำเหนือเขื่อนเจ้าพระยามีแนวโน้มสูงขึ้น นายกรัฐมนตรีจึงได้สั่งการให้ทุกหน่วยงานเฝ้าระวังและเตรียมมาตรการในการให้ความช่วยเหลือประชาชนหากเกิดเหตุการณ์ภาวะน้ำท่วม
ในการนี้ รฟม. ได้มีการเตรียมพร้อมมาตรการในการช่วยเหลือประชาชนผู้ได้รับผลกระทบจากภาวะน้ำท่วมในบริเวณแนวเส้นทางรถไฟฟ้า เพื่อเป็นการบรรเทาและแบ่งเบาภาระความเดือนร้อนของประชาชนตามนโยบายของรัฐบาล ดังนี้
1.จัดเตรียมที่จอดรถเพื่อรองรับประชาชนที่จะนำรถยนต์มาจอดไว้ที่อาคารจอดรถของรถไฟฟ้ามหานครสายฉลองรัชธรรม (คลองบางไผ่ – เตาปูน) 4 แห่ง ได้แก่ อาคารจอดรถ สถานีคลองบางไผ่ รองรับได้ 1,500 คัน อาคารจอดรถ สถานีสามแยกบางใหญ่ รองรับได้ 1,000 คัน อาคารจอดรถ สถานีบางรักน้อยท่าอิฐ รองรับได้ 900 คัน และอาคารจอดรถ สถานีแยกนนทบุรี 1 รองรับได้ 200 คัน ซึ่ง รฟม. คิดอัตราค่าจอดรถในอัตราเดียวกับค่าจอดรถรายเดือน 500 บาท/เดือน
2. การให้บริการรถไฟฟ้าแก่ประชาชน ในกรณีที่ระดับน้ำท่วมสูงจากผิวถนนไม่เกิน 1 เมตร รฟม. จะยังให้เปิดให้บริการรถไฟฟ้ามหานคร สายฉลองรัชธรรม (คลองบางไผ่ – เตาปูน) เพื่ออำนวยความสะดวกด้านการเดินทางให้แก่ประชาชน
สำหรับ รถไฟฟ้ามหานคร สายเฉลิมรัชมงคล (หัวลำโพง – บางซื่อ) รฟม. ยังคงเปิดให้บริการตามปกติ และได้มีการเพิ่มการเฝ้าติดตามสถานการณ์อย่างใกล้ชิด รวมทั้งได้มีการประชุมหารือกับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เพื่อปรับมาตรการให้สอดคล้องกับสถานการณ์ที่จะเกิดขึ้นอย่างต่อเนื่องและทันท่วงที